R8 m. se perlemoen in die Kaap gekry | Netwerk24
Deur Warda Meyer 31 Oktober 2018 21:00
Die polisie in die Wes-Kaap het op R8 miljoen se perlemoen beslag gelê toe daar op 'n onwettige verwerkingsfabriek in Rondebosch-Oos, Kaapstad, toegeslaan is.
Die ontskulpte perlemoen waarop die polisie in 'n huis in Rondebosch-Oos, Kaapstad, beslag gelê het.Foto: SAPD
Noloyiso Rwexana, polisiewoordvoerder, sê die polisie se honde-eenheid is Dinsdagaand na die woonbuurt uitgeroep nadat bure gekla het oor 'n slegte reuk.
"Die polisie het omstreeks 21:30 op 'n huis in 5de Laan toegeslaan waar die reuk vandaan gekom het."
Houers vol perlemoen waarop die polisie in Rondebosch-Oos beslag gelê het. Foto: SAPD
Kratte vol perlemoen in die huis waar die polisie Dinsdagaand toegeslaan het. Foto: SAPD
Rwexana sê daar was talle houers vol perlemoen, twee groot kookpotte en gasstowe wat aan 'n gassilinder gekoppel is.
'n Ander vertrek is as 'n droogkamer toegerus met rakke vol gedroogde perlemoen.
Groot potte met gasbranders daaronder waarin die perlemoen in 'n huis in Rondebosch-Oos, Kaapstad, gekook is. Foto: SAPD
"Die polisie het in nog twee ander vertrekke sakke en kratte vol gedroogde perlemoen gevind, en in buitegeboue toerusting soos gassilinders, vrieskaste, 'n skaal en sakke sout."
Rwexana sê daar is op meer as 20 000 stuks perlemoen beslag gelê.
"Twee verdagtes van onderskeidelik 21 en 37 jaar oud is in hegtenis geneem en sal na verwagting Donderdag in die landdroshof in Athlone verskyn."